b"\n_START_ARTICLE_\nRichard Axel\n_START_PARAGRAPH_\nRichard Axel (s\xc3\xbcndinud 2. juulil 1946) on USA molekulaarbioloog ning Columbia \xc3\xbclikooli professor ja Howard Hughesi Meditsiiniinstituudi teadur. Richard Axel jagas 2004. aastal Nobeli auhinda f\xc3\xbcsioloogia ja meditsiini valdkonnas koos Linda Buckiga oma teadust\xc3\xb6\xc3\xb6 eest imetajate haistmismeele uurimisel. Richard Axel ja tema tolleaegne j\xc3\xa4reldoktorant Linda Buck kloonisid esmakordselt imetajate haistmisretseptorid, n\xc3\xa4idates, et haistmisretseptorid kuuluvad G-valguga seotud retseptorite perekonda. See avastus v\xc3\xb5imaldas uurida haistmismeele molekulaargeneetilisi ja neurobioloogilisi mehhanisme. T\xc3\xa4nap\xc3\xa4eval tegeleb Axeli labor haistmisinformatsiooni t\xc3\xb6\xc3\xb6tluse uurimisega k\xc3\xb5rgemates ajukeskustes._NEWLINE_Richard Axel s\xc3\xbcndis New Yorgis. Bakalaureusekraadi sai ta 1967. aastal Columbia \xc3\xbclikoolist New Yorgis ja meditsiinidoktori kraadi 1971. aastal Johns Hopkinsi \xc3\xbclikoolist Baltimore'is. 1971. aastal naasis ta Columbia \xc3\xbclikooli, kus ta sai 1978. aastal professoriks."